กลต.ลุยสอบข้อมูลยิ่งลักษณ์
ผู้บริหาร ก.ล.ต. เดินหน้าสอบข้อมูล "ยิ่งลักษณ์" แจ้งข้อมูล ก.ล.ต. เป็นเท็จมีความผิดตามกฎหมายหลักทรัพย์หรือไม่
8 มิ.ย. 2554

ผู้บริหาร ก.ล.ต. เดินหน้าสอบข้อมูล "ยิ่งลักษณ์" แจ้งข้อมูล ก.ล.ต. เป็นเท็จมีความผิดตามกฎหมายหลักทรัพย์หรือไม่
นายอารีพงศ์ ภู่ชอุ่ม ปลัดกระทรวงการคลัง รองประธานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวว่า คณะกรรมการตรวจสอบของ ก,ล.ต. อยู่ระหว่างดูข้อเท็จจริงการแจ้งข้อมูลการซื้อขายหุ้นของ น.ส.ยิ่งลักษณ์ ชินวัตร ในอดีตที่ผ่านมาถูกต้องหรือไม่ โดยทางเจ้าหน้าที่จะรายงานข้อมูลให้คณะกรรมการ ก.ล.ต. รับทราบในการประชุมครั้งต่อไป
"ตอนนี้ทาง ก.ล.ต. รอนายธีรชัย ภูวนาถนรานุบาล เลขาธิการ ก.ล.ต. กลับมาจากต่างประเทศ เพื่อดำเนินการเรื่องนี้ และรายงานให้คณะกรรมการรับทราบว่ามีความผิดเกี่ยวข้องกับกฎหมาย ก.ล.ต. หรือไม่" นายอารีพงศ์ กล่าว
สำหรับ กรณีของ นายวิจิตร สุพินิจ อดีตประธาน ก.ล.ต. ที่มีปัญหาการเข้าไปเทคโอเวอร์บริษัทเอกชน ทางคณะกรรมการตรวจสอบของ ก.ล.ต. รายงานให้ทราบว่าไม่มีความผิดทางกฎหมาย แต่มีประเด็นเรื่องธรรมาภิบาลของการเป็นผู้บริการองค์กรกำกับไม่ควรเข้าไปยุ่งเกี่ยวกับการดำเนินการของบริษัทเอกชน ซึ่งทางคณะกรรมการ ก.ล.ต. ได้มอบหมายให้คณะกรรมการตรวจสอบไปศึกษาวางกฎระเบียบให้มีความชัดเจนมากขึ้น